กรณีศึกษา JP บริษัทยาและอาหารเสริมครบวงจร ที่กำลังจะ IPO
หากพูดถึงบริษัทผู้ผลิตยาและอาหารเสริมที่เก่าแก่ในเมืองไทย หนึ่งในนั้นก็น่าจะมี บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน)  ที่ทำธุรกิจเวชภัณฑ์กว่า 70 ปี  แล้วใครจะคิดว่าจุดเริ่มต้นของบริษัทแห่งนี้ จากที่เคยเป็นร้านขายยาเล็ก ๆ ย่านตึกแถวหัวลำโพงชื่อว่า “อั้งง่วนเฮง สุภาพโอสถ” ปัจจุบันจะกลายเป็นบริษัทผู้ผลิตยาและอาหารเสริมรายใหญ่ มีโรงงานผลิตถึง 2 โรงงาน  และกำลังเตรียมเข้าตลาดหลักทรัพย์เอ็ม เอ ไอ เร็ว ๆ นี้ โดยใช้ชื่อย่อหุ้นว่า JP 
23 ส.ค. 2564

กรณีศึกษา JP บริษัทยาและอาหารเสริมครบวงจร ที่กำลังจะ IPO
JP X ลงทุนแมน
หากพูดถึงบริษัทผู้ผลิตยาและอาหารเสริมที่เก่าแก่ในเมืองไทย
หนึ่งในนั้นก็น่าจะมี บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) 
ที่ทำธุรกิจเวชภัณฑ์กว่า 70 ปี
แล้วใครจะคิดว่าจุดเริ่มต้นของบริษัทแห่งนี้
จากที่เคยเป็นร้านขายยาเล็ก ๆ ย่านตึกแถวหัวลำโพงชื่อว่า “อั้งง่วนเฮง สุภาพโอสถ”
ปัจจุบันจะกลายเป็นบริษัทผู้ผลิตยาและอาหารเสริมรายใหญ่ มีโรงงานผลิตถึง 2 โรงงาน 
และกำลังเตรียมเข้าตลาดหลักทรัพย์เอ็ม เอ ไอ เร็ว ๆ นี้ โดยใช้ชื่อย่อหุ้นว่า JP
ที่น่าสนใจคือ JP ดำเนินธุรกิจอยู่ 2 รูปแบบ
แบบแรก คือ ธุรกิจรับจ้างผลิตยา และอาหารเสริมให้แก่บริษัทต่าง ๆ   
แบบที่สอง คือ ธุรกิจยา และอาหารเสริมในแบรนด์ของตัวเอง
แล้วบริษัทที่ดำเนินธุรกิจ ทั้งรับจ้างผลิต และมีแบรนด์สินค้าเป็นของตัวเอง 
มีข้อได้เปรียบในการทำธุรกิจทั้งในปัจจุบันและอนาคตอย่างไร ?
ลงทุนแมนจะเล่าให้ฟัง
ช่วงหลายปีที่ผ่านมา ธุรกิจยาและอาหารเสริมในเมืองไทยเติบโตอย่างต่อเนื่อง
หนึ่งเหตุผลสำคัญมาจากจำนวนผู้สูงอายุในเมืองไทยที่กำลังเพิ่มขึ้นในทุก ๆ ปี
พ.ศ. 2550 ประเทศไทยมีผู้ที่มีอายุ 60 ปีขึ้นไป จำนวน 7 ล้านคน โดยคิดเป็น 10.7% จากจำนวนประชากรทั้งหมด
พ.ศ. 2563 ประเทศไทยมีผู้ที่มีอายุ 60 ปีขึ้นไป 12 ล้านคน คิดเป็น 18.4% จากจำนวนประชากรทั้งหมด
อธิบายความเป็นจริง ณ วันนี้
หากเราเห็นคนในประเทศไทย 100 คน ก็จะมีผู้สูงอายุจำนวน 18 คน
เมื่อจำนวนผู้สูงอายุเพิ่มมากขึ้นเรื่อย ๆ ในทุก ๆ ปี 
ความต้องการยาและอาหารเสริมก็เพิ่มมากขึ้นเท่านั้น
เพราะธรรมชาติได้ระบุแล้วว่า เมื่อคนเราอายุมากขึ้น 
ภูมิคุ้มกันและสภาพร่างกายก็จะถูกเวลากัดกร่อนให้อ่อนแอลงไปเรื่อย ๆ
ขณะเดียวกันการแพร่ระบาดของโควิด 19 ก็ทำให้ใครหลาย ๆ คนเปลี่ยนไป
หันมาดูแลเอาใจใส่สุขภาพตัวเองมากขึ้นกว่าเดิม
แล้วคนที่ได้ประโยชน์จากปรากฏการณ์เหล่านี้ ก็คือบริษัทที่ทำธุรกิจยาและอาหารเสริม  
ซึ่ง JP ก็เติบโตตามเทรนด์นี้เช่นกัน
พ.ศ. 2561 รายได้รวม 352 ล้านบาท กำไรสุทธิ 12.4 ล้านบาท อัตรากำไรสุทธิ 3.5%
พ.ศ. 2562 รายได้รวม 366 ล้านบาท กำไรสุทธิ 23.6 ล้านบาท อัตรากำไรสุทธิ 6.4%
พ.ศ. 2563 รายได้รวม 463 ล้านบาท กำไรสุทธิ 31.1 ล้านบาท อัตรากำไรสุทธิ 6.7%
จะเห็นว่าทั้งรายได้และกำไรของบริษัทฯ ที่ผ่านมาเติบโตตามเทรนด์สุขภาพที่เกิดขึ้น
แต่หากเราไปดูโครงสร้างรายได้ของบริษัทฯ ก็จะพบข้อมูลที่น่าสนใจ
เพราะข้อมูลล่าสุดในปี พ.ศ. 2563 ระบุว่า
ธุรกิจรับจ้างผลิตมีสัดส่วน 54% ธุรกิจแบรนด์สินค้าตัวเอง 21%
และ 2563 เป็นปีแรกที่บริษัทฯ มีผลิตภัณฑ์ใหม่คือ แอลกอฮอล์ทำความสะอาด คิดเป็น 19%
(สัดส่วนรายได้ที่เหลือคือธุรกิจซื้อมาขายไปและอื่น ๆ)
ความน่าสนใจก็คือ หากย้อนกลับไปช่วงเริ่มต้นของบริษัทฯ
ธุรกิจหลักที่สร้างรายได้เกือบทั้งหมด
คือเป็นผู้รับจ้างผลิตยาและอาหารเสริมหรือ OEM ให้บริษัทชั้นนำทั้งในและต่างประเทศ
ซึ่งหากจะให้ธุรกิจยั่งยืน ก็ไม่ควรจะพึ่งพากลุ่มธุรกิจใดธุรกิจหนึ่งมากเกินไป
ทำให้ที่ผ่านมา บริษัทฯ ก็มีการผลิตสินค้ายาและอาหารเสริมเป็นของตัวเอง
โดยปัจจุบันมีถึง 3 แบรนด์ จับกลุ่มลูกค้าที่แตกต่างกันออกไป
COX : สินค้าประเภทยาแผนปัจจุบัน
EVITON : อาหารเสริมประเภทโภชนเภสัชเพื่อความงาม
สุภาพโอสถ : อาหารเสริมประเภทโภชนเภสัชเพื่อสุขภาพ
โดยทั้ง  3 แบรนด์ของบริษัทฯ ก็มีช่องทางการขายที่หลากหลาย
อย่างเช่น TV Home Shopping ร้านค้าปลีกสมัยใหม่ ร้านขายยาทั่วประเทศ โรงพยาบาลและคลินิก และช่องทางออนไลน์ เป็นต้น
ที่น่าติดตามต่อจากนี้ก็คือ แผนธุรกิจในอนาคต 
เพราะเมื่อบริษัทฯ เข้า IPO แล้ว ก็จะเน้นทำธุรกิจแบรนด์ตัวเองมากขึ้นอย่างเข้มข้น
อย่างเช่น แบรนด์สุภาพโอสถ
ก็จะมีการผลิตสินค้าใหม่อย่างน้อย 4 - 6 รายการต่อปี
โดยล่าสุดได้ประกาศว่าในช่วง 5 ปีต่อจากนี้ บริษัทฯ มีแผนจดทะเบียนสินค้าใหม่
ประเภทยาแผนปัจจุบันจำนวน 6 ผลิตภัณฑ์
ต้องบอกว่าวิธีคิดการทำธุรกิจของ JP เป็นอีกหนึ่งตัวอย่างในการทำธุรกิจที่ยั่งยืน
และน่าสนใจเลยทีเดียว
เพราะในขณะที่หลาย ๆ บริษัทเลือกที่จะหยุดนิ่ง 
เพราะคิดว่าธุรกิจหลักมั่นคงสามารถเติบโตได้เรื่อย ๆ ทุกปี
ไม่จำเป็นต้องออกแรงให้เหนื่อยเพิ่มและลงทุนในธุรกิจใหม่ 
ซึ่งก็ไม่รู้ว่าอนาคตจะสำเร็จหรือล้มเหลว
แต่.. ในโลกธุรกิจการเลือกจะหยุดนิ่ง ก็มีความเสี่ยงสูงเช่นกัน
เพราะเราไม่สามารถรู้ได้เลยว่าในอนาคตจะเกิดอะไรขึ้น
การเลือกจะเดินไปข้างหน้าตลอดเวลา เพื่อแสวงหาโอกาสทางธุรกิจใหม่ ๆ
ก็จะทำให้บริษัทนั้นต่อยอดความแข็งแกร่งไปได้เรื่อย ๆ
เหมือนอย่างที่ JP กำลังใช้เป็นแนวคิดหลักในการทำธุรกิจจากวันนี้ไปถึงอนาคตข้างหน้านั่นเอง..
References
-แบบแสดงรายการข้อมูลและหนังสือชี้ชวน บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) 
-